b'\n_START_ARTICLE_\nRadu Ghid\xc4\x83u\n_START_PARAGRAPH_\nRadu Ghid\xc4\x83u (n. 5 mai 1973, Arad) este un avocat rom\xc3\xa2n, deputat \xc3\xaen legislatura 1996-2000, ales \xc3\xaen jude\xc8\x9bul Arad pe listele partidului PN\xc8\x9aCD, vicepre\xc8\x99edinte al  Autorit\xc4\x83\xc8\x9bii pentru Valorificarea Activelor Statului (2012).\n_START_SECTION_\nEduca\xc8\x9bie \xc8\x99i activitate profesional\xc4\x83\n_START_PARAGRAPH_\nRadu Ghid\xc4\x83u s-a n\xc4\x83scut la 5 mai 1973, \xc3\xaen Arad, a urmat \xc8\x98coala General\xc4\x83 1, sec\xc8\x9bia german\xc4\x83, a absolvit \xc3\xaen 1991, Liceul Teoretic Elena Ghiba Birta din Arad (Specialitatea Chimie-Biologie) \xc8\x99i a urmat Universitatea Vasile Goldi\xc8\x99 din Arad, Facultatea de Drept. Este licen\xc8\x9biat \xc3\xaen Drept al Universitatea Babe\xc8\x99-Bolyai din Cluj, Facultatea de Drept. Este doctor \xc3\xaen drept, al  Universit\xc4\x83\xc8\x9bii Babe\xc8\x99-Bolyai din Cluj, specialitatea Istoria Dreptului Rom\xc3\xa2nesc, coordonator de doctorat Prof. Univ. Dr. Docent Vladimir Hanga. De\xc8\x9bine mai multe specializ\xc4\x83ri post-universitare: Management Competitiv, Open University-CODECS, bursier al Funda\xc8\x9biei Hans Seidel, Germania (1995-1996); Harvard University, J.F. Kennedy School of Government, bursier al Funda\xc8\x9biei Socrate Kokkalis, Grecia (1999).  _NEWLINE_\xc8\x98i-a \xc3\xaenceput cariera profesional\xc4\x83 ca avocat \xc3\xaen Baroul Arad, \xc3\xaen 1996 (suspendat din avocatur\xc4\x83 pe durata mandatului parlamentar \xc8\x99i a mandatului de vicepre\xc8\x99edinte al AVAS iunie-noiembrie 2012) \xc8\x99i ca preparator universitar la Catedra de Drept privat a Universit\xc4\x83\xc8\x9bii Vasile Goldi\xc8\x99 din Arad, la catedra de drept roman, a Prof. Univ. Dr. Docent Vladimir Hanga. Dup\xc4\x83 mandatul parlamentar (1996-2000), \xc3\xae\xc8\x99i termin\xc4\x83 studiile doctorale, revenind la catedr\xc4\x83 \xc3\xaen 2003, la Universitatea Aurel Vlaicu din Arad, ocup\xc3\xa2nd func\xc8\x9bia de lector universitar, \xc3\xaen cadrul Facult\xc4\x83\xc8\x9bii de \xc8\x98tiin\xc8\x9be Umaniste \xc8\x99i sociale, specialitatea Administra\xc8\x9bie public\xc4\x83 (2003-2013), unde pred\xc4\x83 Dreptul muncii \xc8\x99i protec\xc8\x9biei sociale \xc8\x99i Drepturile omului. Revine \xc3\xaen avocatur\xc4\x83 \xc3\xaen 2005, fond\xc3\xa2nd mai \xc3\xaent\xc3\xa2i un cabinet de avocatur\xc4\x83, iar mai apoi o societate de avocatur\xc4\x83, \xc3\xaen Bucure\xc8\x99ti. \xc3\x8en 2012, este numit vicepre\xc8\x99edinte al Autorit\xc4\x83\xc8\x9bii pentru Valorificarea Activelor Statului (AVAS), pentru o perioad\xc4\x83 de 4 luni \xc8\x99i 3 zile.   _NEWLINE_Actualmente, este avocat \xc3\xaen Baroul Bucure\xc8\x99ti, conduc\xc3\xa2nd societatea de avocatur\xc4\x83 Ghid\xc4\x83u & Asocia\xc8\x9bii.\n_START_SECTION_\nActivitate politic\xc4\x83\n_START_PARAGRAPH_\nS-a \xc3\xaenscris \xc3\xaen PN\xc8\x9aCD \xc3\xaen data de 05.05.1991, \xc3\xaencep\xc3\xa2nd cu 1992 de\xc8\x9bine func\xc8\x9bia de Vicepre\xc8\x99edinte al Organiza\xc8\x9biei de Tineret a PN\xc8\x9aCD Jud. Arad, apoi Pre\xc8\x99edinte al Organiza\xc8\x9biei de Tineret a PN\xc8\x9aCD Jud. Arad (1995-1997), Vicepre\xc8\x99edinte al Organiza\xc8\x9biei PN\xc8\x9aCD Jud. Arad (1996-2001), \xc3\xaen 1996 este numit Coordonator al Biroului de pres\xc4\x83 \xc8\x99i imagine al PN\xc8\x9aCD (6 luni), Vicepre\xc8\x99edinte al Organiza\xc8\x9biei Na\xc8\x9bionale de Tineret a PN\xc8\x9aCD (1997-1999), Secretar General Adjunct al PN\xc8\x9aCD (1999-2001).'